*PROJEKTS*

LATVIJAS REPUBLIKAS MINISTRU KABINETS

2019.gada\_\_\_\_. \_\_\_\_\_              Noteikumi Nr. \_\_

Rīgā              (prot. Nr. \_\_  §)

**Valmieras tehnikuma nolikums**

*Izdoti saskaņā ar*

*Izglītības likuma 14. panta 7.1 punktu*

**I. Vispārīgie noteikumi**

1. Valmieras tehnikums (turpmāk – izglītības iestāde) ir valsts dibināta Izglītības un zinātnes ministrijas (turpmāk – ministrija) pakļautībā esoša izglītības iestāde, kuras pamatuzdevums ir profesionālās izglītības programmu īstenošana.

2. Izglītības iestādes darbības tiesiskais pamats ir Izglītības likums, Profesionālās izglītības likums, citi normatīvie akti, kā arī dibinātāja izdotie tiesību akti un izglītības iestādes nolikums.

3. Izglītības iestāde ir valsts tiešās pārvaldes iestāde un tai ir norēķinu konts Valsts kasē. Izglītības iestādei ir sava simbolika (karogs, logo) un zīmogs, ko tā izmanto normatīvajos aktos noteiktajā kārtībā.

4. Izglītības iestādes nosaukums ir Valmieras tehnikums.

5. Izglītības iestādei ir profesionālās izglītības kompetences centra statuss.

6. Izglītības iestādes juridiskā adrese: Vadu iela 3, Valmiera, LV – 4201.

7. Izglītības iestādes oficiālā elektroniskā pasta adrese: skola@valmierastehnikums.lv.

8. Izglītības iestādes oficiālā mājas lapas adrese: [www.valmierastehnikums.lv](http://www.valmierastehnikums.lv).

10. Izglītības iestādes izglītības programmu īstenošanas vieta ir Vadu iela 3, Valmiera, LV – 4201.

**II. Izglītības iestādes darbības mērķis, pamatvirziens un uzdevumi**

11. Izglītības iestādes darbības mērķis ir veidot izglītības vidi, organizēt un īstenot mācību un audzināšanas procesu, lai nodrošinātu valsts profesionālās vidējās izglītības standartos, valsts profesionālās izglītības standartos, valsts arodizglītības standartos noteikto mērķu sasniegšanu.

12. Izglītības iestādes darbības pamatvirziens ir izglītojoša un audzinoša darbība, īstenojot licencētas un akreditētas izglītības programmas.

13. Izglītības iestāde papildus profesionālās izglītības programmu īstenošanai veic reģionālā vai nozares metodiskā centra, pedagogu tālākizglītības centra un ārpus formālās izglītības sistēmas iegūtās profesionālās kompetences novērtēšanas funkcijas.

14. Izglītības iestādes uzdevumi:

14.1. īstenot normatīvajos aktos noteiktā kārtībā licencētas un akreditētas profesionālās izglītības programmas, radot labvēlīgus apstākļus izglītojamo intelektuālajai, tikumiskajai un fiziskajai attīstībai, izvēloties izglītības procesam atbilstīgas darba metodes un formas;

14.2. sagatavot izglītojamo darbībai noteiktā profesijā, veicinot viņa pilnveidošanos par garīgi un fiziski attīstītu, brīvu, atbildīgu un radošu personību;

14.3. veicināt zināšanu un prasmju apguvi, attieksmju veidošanos, kas izglītojamajam nodrošinātu attiecīgā līmeņa profesionālās kvalifikācijas ieguvi un sekmētu viņa konkurētspēju mainīgos sociālekonomiskajos apstākļos;

14.4. sekmēt izglītojamā pozitīvas, sociāli aktīvas un atbildīgas attieksmes veidošanos pašam pret sevi, līdzcilvēkiem, apkārtējo vidi un Latvijas valsti, veicināt viņa pašapziņu un spēju uzņemties Latvijas pilsoņa pienākumus;

14.5. radīt motivāciju profesionālajai attīstībai un tālākizglītībai un nodrošināt izglītojamajam iespēju sagatavoties izglītības turpināšanai profesionālās augstākās izglītības pakāpē, kā arī izglītībai mūža garumā;

14.6. sadarboties ar izglītojamo vecākiem vai likumīgajiem pārstāvjiem, lai nodrošinātu izglītības programmu apguvi;

14.7. sadarboties ar darba devējiem un nozares pārstāvjiem, lai nodrošinātu izglītības programmu teorētisko mācību un praktisko nodarbību, kā arī kvalifikācijas prakses apguvi;

14.8. izveidot profesionālās izglītības kvalitātes nodrošināšanas sistēmu;

14.9. racionāli un efektīvi izmantot izglītībai atvēlētos finanšu, materiālos un personāla resursus.

**II. Izglītības iestādē īstenojamās izglītības programmas**

15. Izglītības iestāde īsteno licencētas un akreditētas profesionālās vidējās izglītības, arodizglītības, profesionālās tālākizglītības un profesionālās pilnveides izglītības programmas šādās izglītības tematiskajās jomās:

15.1. Individuālie pakalpojumi;

15.2. Ražošana un pārstrāde;

15.3. Komerczinības un administrēšana;

15.4. Inženierzinātnes un tehnoloģijas;

15.5. Datorika;

15.6. Civilā un militārā aizsardzība;

16. Izglītības iestāde var īstenot profesionālās tālākizglītības, profesionālās pilnveides, interešu un pieaugušo neformālās, kā arī citas izglītības programmas, saskaņojot ar ministriju un citas izglītības programmas, saskaņojot ar ministriju.

**IV. Izglītības procesa organizācija**

17. Izglītības procesa organizāciju iestādē nosaka Izglītības likums, Profesionālās izglītības likums, citi ārējie normatīvie akti, šis nolikums, Darba kārtības noteikumi, Iekšējās kārtības noteikumi un citi izglītības iestādes iekšējie normatīvie akti.

18. Izglītojamo uzņemšana izglītības iestādē, pārcelšana nākamajā kursā un atskaitīšana no izglītības iestādes notiek saskaņā ar izglītības iestādes iekšējiem noteikumiem, ievērojot Profesionālās izglītības likumā un citos normatīvajos aktos noteiktās prasības.

19. Izglītības iestāde var noteikt iestājpārbaudījumus izglītojamo uzņemšanai.

20. Minimālo izglītojamo skaitu izglītības programmu uzsākšanai nosaka ministrija.

21. Profesionālās izglītības programmu īstenošana ietver:

21.1. teorētiskās mācības vispārizglītojošajos un profesionālajos mācību priekšmetos;

21.2. praktiskos darbus un patstāvīgos darbus profesionālajos un vispārizglītojošajos mācību priekšmetos, praktiskās mācības un kvalifikācijas praksi;

21.3. darba vidē balstītas mācības.

22. Profesionālās izglītības ieguves ilgumu un mācību slodzes ilgumu nosaka Profesionālās izglītības likums.

23. Profesionālās izglītības programmas var tikt īstenotas grupu un individuālajās nodarbībās. Mācību darba organizācijas pamatforma ir mācību stunda/ nodarbība, tās ilgums – 40 minūtes.

24. Mācību slodzes sadalījumu nedēļas dienās attiecīgajā mācību gadā atspoguļo stundu saraksts, kuru apstiprina izglītības iestādes vadītājs, un stundu izmaiņas. Stundu sarakstu sastāda vienai vai vairākām kalendārajām nedēļām, stundu izmaiņas veic pēc nepieciešamības.

25. Neklātienes izglītojamo darba organizāciju nosaka izglītības iestādes iekšējs normatīvs akts.

25. Profesionālās izglītības saturu reglamentējošie pamatdokumenti ir: valsts profesionālās izglītības standarts, profesijas standarts vai profesionālās kvalifikācijas prasības (ja profesijai nav nepieciešams izstrādāt profesijas standartu) un profesionālās izglītības programma.

26. Izglītības programmu īstenošana notiek saskaņā ar izglītības programmu mācību plāniem, kurus izstrādā izglītības iestāde, apstiprina izglītības iestādes vadītājs un kuri tiek saskaņoti normatīvajos aktos noteiktajā kārtībā. Izglītības iestādes izglītības programmu mācību plāni nosaka mācību priekšmetu skaitu un apjomu.

27. Izglītības iestādes vadītājs un katra mācību priekšmeta pedagogs ir atbildīgs par izglītības programmu īstenošanas mācību plānu izpildi, kas ir obligāta arī visiem izglītojamajiem.

28. Profesionālās vidējās izglītības un arodizglītības obligāto saturu, kā arī izglītojamo mācību sasniegumu vērtēšanas pamatprincipus nosaka valsts profesionālās izglītības standarti.

29. Izglītības iestāde nosaka vienotu izglītojamo sasniegumu vērtēšanas kārtību, ievērojot valsts izglītības standartā noteikto. Izglītojamo sasniegumi – zināšanas, prasmes un iemaņas tiek vērtētas vērtējuma skalā – “ieskaitīts” vai “neieskaitīts” – vai ar atzīmi 10 ballu vērtējuma skalā.

30. Izglītības iestādes struktūru un mācību materiāltehnisko bāzi izveido, ievērojot izglītības programmu saturu un īstenošanas specifiku.

31. Mācību prakses norisi izglītības iestādē organizē atbilstoši attiecīgajai izglītības programmas specifikai normatīvajos aktos noteiktajā kārtībā.

32. Pēc izglītības programmas apguves izglītojamie saņem valsts atzītus profesionālās izglītības dokumentus atbilstoši Ministru kabineta noteiktajiem kritērijiem un kārtībai, kādā izsniedz valsts atzītus profesionālo izglītību, profesionālo kvalifikāciju apliecinošus dokumentus vai akreditētas profesionālās izglītības programmas daļas apguvi apliecinošus dokumentus.

**V. Pedagogu un citu darbinieku tiesības un pienākumi**

33. Izglītības iestādi vada izglītības iestādes vadītājs, kuru pieņem darbā un atbrīvo no darba ministrija normatīvajos aktos noteiktā kārtībā.

34. Par izglītības iestādes vadītāju ir tiesīga strādāt persona, kuras izglītība un kvalifikācija atbilst normatīvajos aktos noteiktajām prasībām.

35. Izglītības iestādes vadītāja tiesības, pienākumi un atbildība noteikta Izglītības likumā, Profesionālās izglītības likumā, Bērnu tiesību aizsardzības likumā, Fizisko personu datu apstrādes likums, Darba likumā un citos normatīvajos aktos. Izglītības iestādes vadītāja tiesības, pienākumus un atbildību precizē darba līgums un amata apraksts.

36. Iestādes pedagogus un citus darbiniekus darbā pieņem un atbrīvo izglītības iestādes vadītājs normatīvajos aktos noteiktajā kārtībā. Izglītības iestādes vadītājs ir tiesīgs deleģēt pedagogiem un citiem izglītības iestādes darbiniekiem konkrētu uzdevumu veikšanu. Izglītības iestādes vadītāja vietnieku skaitu nosaka izglītības iestādes vadītājs, saskaņojot ar dibinātāju.

37. Izglītības iestādes pedagogu tiesības, pienākumi un atbildība noteikta Izglītības likumā, Profesionālās izglītības likumā, Bērnu tiesību aizsardzības likumā, Fizisko personu datu apstrādes likums, Darba likumā un citos normatīvajos aktos. Pedagoga tiesības, pienākumus un atbildību precizē darba līgums un amata apraksts.

38. Izglītības iestādes darbinieku tiesības, pienākumi un atbildība noteikta Darba likumā, Valsts un pašvaldību institūciju amatpersonu un darbinieku atlīdzības likumā, Bērnu tiesību aizsardzības likumā un citos normatīvajos aktos. Izglītības iestādes darbinieku tiesības, pienākumus un atbildību precizē darba līgums un amata apraksts.

**VI. Izglītojamo tiesības un pienākumi**

39. Izglītojamo tiesības, pienākumi un atbildība noteikta Izglītības likumā, Bērnu tiesību aizsardzības likumā, citos ārējos normatīvajos aktos un izglītības iestādes iekšējos normatīvajos aktos.

**VII. Padomdevēja institūcija**

40. Izglītības iestādes vadītājs izveido izglītības iestādes koleģiālu padomdevēju institūciju – konventu ar mērķi veicināt izglītības iestādes attīstību atbilstoši darba tirgus prasībām.

41. Konventu darbību nosaka izglītības iestādes Konventa darbības nolikums, kuru izdod izglītības iestādes vadītājs. Konventa lēmumiem ir ieteikuma raksturs.

**VIII. Izglītības iestādes pašpārvaldes izveidošanas kārtība, tās kompetence**

42. Izglītības iestādes vadītājam ir pienākums nodrošināt izglītības iestādes padomes izveidošanu un darbību. Izglītības iestādes padomē ir pedagogi un citi izglītības iestādes darbinieki, izglītojamie un viņu vecāki, ar nosacījumu, ka vecāku pārstāvji ir vairākumā.

43. Izglītības iestādes padomes kompetenci nosaka Izglītības likums, un tā darbojas saskaņā ar izglītības iestādes padomes darbību reglamentējošu normatīvo aktu, ko, saskaņojot ar izglītības iestādes vadītāju, izdod padome.

44. Pedagoģiskā padome risina ar izglītības iestādes mācību un audzināšanas darbu saistītus jautājumus. Tās darbību regulē Pedagoģiskās padomes reglaments. Pedagoģisko padomi vada izglītības iestādes vadītājs. Tās sastāvā ir visi izglītības iestādē strādājošie pedagogi, to sasauc ne retāk kā reizi semestrī un sēdes protokolē.

45. Lai risinātu jautājumus, kas saistīti ar izglītojamo interesēm izglītības iestādē un līdzdarbotos izglītības iestādes darba organizēšanā un mācību procesa pilnveidē, izglītības iestādes izglītojamie pēc savas iniciatīvas ir tiesīgi veidot izglītojamo pašpārvaldi. Izglītojamo pašpārvaldes darbību atbalsts izglītības iestādes vadītājs un pedagogi.

46. Izglītojamo pašpārvalde ir koleģiāla izglītojamo institūcija. Tās darbību nosaka izglītojamo pašpārvaldes reglamentējošs normatīvais akts, ko, saskaņojot ar izglītības iestādes vadītāju, izdod izglītojamo pašpārvalde.

47. Izglītības iestādes padomei, pedagoģiskai padomei, izglītojamo pašpārvaldei ir konsultatīvs raksturs.

48. Izglītības programmās noteikto prasību īstenošanas kvalitātes nodrošināšanai, mācību priekšmetu pedagogi tiek apvienoti metodiskajās komisijās. Metodiskās komisijas darbojas saskaņā ar nolikumu un iestādes iekšējiem normatīvajiem aktiem, to darbu koordinē izglītības iestādes vadītājs, izglītības iestādes vadītāja vietnieks vai izglītības metodiķis.

**IX. Iestādes iekšējo reglamentējošo dokumentu pieņemšanas kārtība**

49. Izglītības iestāde saskaņā ar Izglītības likumā un citos normatīvajos aktos, kā arī iestādes nolikumā noteikto patstāvīgi izstrādā un izdod šādus galvenos izglītības iestādes iekšējos normatīvos aktus:

49.1. Iekšējās kārtības noteikumus izglītojamajiem;.

49.2. Izglītojamo mācību sasniegumu vērtēšanas iekšējie noteikumi;

49.3. Izglītojamo uzņemšanas kārtību Valmieras tehnikumā profesionālās izglītības programmās;

49.4. Izglītojamo uzņemšanas kārtību Valmieras tehnikuma gadīgajās un pusotrgadīgajās izglītības programmās;

49.5. Izglītojamo pārcelšanas, atskaitīšanas un akadēmisko atvaļinājumu piešķiršanas kārtību Valmieras tehnikuma profesionālās izglītības programmās;

49.6. Izglītojamā individuālā mācību plāna izveides un izpildes kārtību;

49.7. Prakses organizācijas kārtību;

49.8. Stipendiju piešķiršanas nolikumu;

49.9. Dienesta viesnīcas reglamentu;

49.10. Valmieras tehnikuma dienesta viesnīcas iekšējās kārtības noteikumus;

49.11. Kārtību, kādā izglītības iestādē uzturas izglītojamo vecāki un citas personas;

49.12. Valmieras tehnikuma bibliotēkas reglamentu;

49.13. Valmieras tehnikuma bibliotēkas lietošanas noteikumus;

49.14. Izglītojamo pašpārvaldes reglamentu;

49.15. Grāmatvedības organizēšanas un uzskaites kārtošanas metodiku;

49.16. Noteikumus par piemaksām, prēmijām, sociālajām garantijām un to noteikšanas kritērijiem;

49.17. Valmieras tehnikuma metodiskā darba organizācijas kārtība.

50. Izglītības iestādes vadītājs saskaņā ar normatīvo aktu prasībām savas kompetences ietvaros izdod/ apstiprina arī citus izglītības iestādes iekšējos normatīvos aktus par Izglītības iestādes lēmumu pieņemšanas kārtību, darbinieku, tai skaitā amatpersonu pienākumu pildīšanu, uzvedību, darba aizsardzību izglītības iestādē, kā arī citiem jautājumiem, kas attiecas uz izglītības iestādes darbības nodrošināšanu.

**X. Izglītības iestādes saimnieciskā darbība**

51. Izglītības iestāde ir patstāvīga finanšu, saimnieciskajā un citā darbībā saskaņā ar Izglītības likumā, Profesionālās izglītības likumā un citos normatīvajos aktos, kā arī izglītības iestādes nolikumā noteikto.

52. Atbilstoši normatīvajos aktos noteiktajam izglītības iestādes vadītājs, saskaņojot ar ministriju, ir tiesīgs slēgt ar juridiskām un fiziskām personām līgumus par dažādu iestādei nepieciešamo darbu veikšanu un citiem pakalpojumiem (piemēram, sniedzot ēdināšanas, dienesta viesnīcas pakalpojumus, telpu noma), ja tas netraucē izglītības programmu īstenošanai.

53. Izglītības iestādes saimnieciskās darbības ietvaros tiek veikta izglītības iestādes telpu un teritorijas apsaimniekošana.

54. Izglītības iestāde sniedz maksas pakalpojumus izglītībā šī nolikuma 15.punktā minētajās izglītības tematiskajās jomās.

**XI. Izglītības iestādes finansēšanas avoti un kārtība**

55. Izglītības iestādi finansē no valsts budžeta. Izglītības iestādes finansēšanas avotus un kārtību nosaka Izglītības likums, Profesionālās izglītības likums un citi normatīvie akti.

56. Izglītības iestāde normatīvajos aktos noteiktā kārtībā var saņemt papildu finanšu līdzekļus:

56.1. ziedojumu un dāvinājumu veidā;

56.2. sniedzot maksas pakalpojumus iestādes nolikumā noteiktajos gadījumos saskaņā ar maksas pakalpojumu cenrādi;

56.3. papildus piesaistot Eiropas Savienības fondu finanšu līdzekļus un citus finanšu instrumentus.

57. Papildus finanšu līdzekļi ieskaitāmi izglītības iestādes attiecīgajā budžeta kontā un izmantojami tikai:

57.1. izglītības iestādes attīstībai;

57.2. mācību līdzekļu iegādei;

57.3. izglītības iestādes aprīkojuma iegādei.

58. Papildu finanšu līdzekļu izmantošanas kārtību nosaka izglītības iestādes vadītājs, saskaņojot ar ministriju.

**XII. Izglītības iestādes reorganizācijas un likvidācijas kārtība**

59. Izglītības iestādi reorganizē un likvidē ar Ministru kabineta lēmumu normatīvajos aktos noteiktajā kārtībā.

**XIII. Izglītības iestādes nolikuma un tā grozījumu pieņemšanas kārtība**

60. Izglītības iestāde, pamatojoties uz Izglītības likumu, izstrādā izglītības iestādes nolikumu. Izglītības iestādes nolikumu apstiprina Ministru kabinets.

**XIV.** **Citi noteikumi**

63. Izglītības iestādes vadītāja izdotu administratīvo aktu vai faktisko rīcību privātpersona var apstrīdēt, iesniedzot attiecīgu iesniegumu ministrijā.

64. Saskaņā ar normatīvajos aktos un ministrijas noteikto kārtību izglītības iestāde veic dokumentu un arhīvu pārvaldību.

65. Izglītības iestāde normatīvajos aktos noteiktā kārtībā sagatavo valsts statistikas pārskatu un pašnovērtējuma ziņojumu, kā arī aktualizē informāciju Valsts izglītības informācijas sistēmā atbilstoši Ministru kabineta noteiktajai Valsts izglītības informācijas sistēmas uzturēšanas un aktualizēšanas kārtībai.

66. Izglītības iestāde normatīvajos aktos noteiktā kārtībā informē kompetentu institūciju par akreditācijas ekspertu komisijas ziņojumos norādīto ieteikumu ieviešanu.

67. Izglītības iestāde normatīvajos aktos noteiktā kārtībā nodrošina piekļuvi bibliotekārajiem, informācijas un karjeras attīstības atbalsta pakalpojumiem.

68. Izglītības iestāde normatīvajos aktos noteiktā kārtībā nodrošina izglītojamo profilaktisko veselības aprūpi un pirmās palīdzības pieejamību izglītības iestādē.

69. Izglītības iestāde veic nepieciešamās darbības fizisko personu pamattiesību aizsardzībai, tostarp veic fizisko personu datu apstrādi saskaņā ar Fizisko personu datu apstrādes likumu.

70. Izglītības iestāde nodrošina izglītojamo drošību izglītības iestādē un tās organizētajos pasākumos atbilstoši normatīvajos aktos noteiktajām prasībām, tostarp:

70.1. attiecībā uz higiēnas noteikumu ievērošanu;

70.2. civilās aizsardzības, ugunsdrošības, elektrodrošības un darba aizsardzības noteikumu ievērošanu.

71. Izglītības iestāde atbilstoši savas darbības un izglītības programmu īstenošanas mērķiem un uzdevumiem ir tiesīga sadarboties ar citām izglītības iestādēm un organizācijām, tostarp organizējot izglītojamo un pedagogu profesionālās pieredzes apmaiņas braucienus un uzaicināt citu izglītības iestāžu pedagogus/speciālistus atsevišķu nodarbību vadīšanai.

Ministru prezidents Arturs Krišjānis Kariņš

Izglītības un zinātnes ministre Ilga Šuplinska

Iesniedzējs:

Izglītības un zinātnes ministre Ilga Šuplinska

Vizē:

Valsts sekretāre Līga Lejiņa